|  |
| --- |
| *Директни плащания* |

**1. Земеделските стопани следва да имат предвид, че изгарянето на стърнища представлява нарушение на основно изискване за поддържане на земята в добро земеделско и екологично състояние, което е част от изискванията за кръстосано съответствие**. Спазването на изискванията за кръстосано съответствие е задължително условие, за да могат кандидатите по директни плащания да получат субсидиите си в пълен размер.

|  |  |
| --- | --- |
| *Визия за ОСП след 2020 г.* |  |

***2.* На 19 септември 2019 г. се проведе второто заседание на РГ АГРИФИН под финландско председателство**. Съгласно предварително обявения дневен ред,  Европейската комисия представи информация за актуализацията и изпълнението на бюджета за земеделие. Финландското председателство обобщи информацията за развитието на дискусията по проекта на Хоризонтален регламент до момента, като реферира към  изготвения за целта документ, в който ясно са очертани отворените въпроси, по които все още са необходими преговори, с цел постигане на общ подход на Съвета.  Държавите членки получиха по-подробна информация за виждането на Комисията относно начина на прилагане на подхода за единен одит. Комисията подчерта своята отговорност за изпълнението на бюджета, в съответствие с принципа на добро управление. Съгласно Предложението за Хоризонтален регламент, ЕК ще извършва одити само в случаите, в които не може да получи достатъчно ниво на увереност за работата на Сертифициращия орган и когато такава необходимост е налице при оценката на риска от страна на ЕК. Обсъдени бяха предложението на Румънското и Австрийското председателства за опростяване на разпоредбите относно контрол на трансакциите  и предложението на Дания за засилване на правната регулация относно тези правила. Някои делегации подкрепиха предложението на Дания, докато други подкрепиха предложението на предходните председателства. Дискусията по тази тема ще продължи. ЕК представи допълнителна информация, подкрепена с примери, за начина на определяне на единичните стойности и тяхното докладване и уравняване при инвестиционните мерки, като в тази връзка отново подчерта значението  и ролята на информационните системи, чрез които държавите членки ще формират данните за докладване на изпълнението.

**3. На 16 септември 2019 г., на заседание на Специалния комитет по селско стопанство (СКСС) се проведе дебат по Пакета за реформата на ОСП след 2020 г.** Държавите членки подкрепиха предложението на финландското председателство за увеличение на финансовата гъвкавост при разпределението на директните плащания след 2020 г.Тази гъвкавост е един от дискусионните въпроси по Предложението на Европейската комисия за стратегическите планове на държавите членки по линия на Общата селскостопанска политика след 2020 г.. Финландското председателство предложи разпоредби за по-голяма гъвкавост при разпределението на средствата за директни плащания, по-специално по отношение на еко-схемите и подкрепата за млади земеделски стопани. Предложението, което има за цел да се избегне риска от липса на средства в случай на повече подадени искания от очакваното, беше приветствано от държавите членки. СКСС направи обмен на мнения и относно секторните интервенции и по-специално относно обхвата на т.нар. „други сектори“, възможността за промяната и въвеждане на нови продукти в списъка от продукти и формата на сътрудничество в „други сектори“ за целите на секторна подкрепа. Делегациите бяха запознати и със Съобщението на Комисията относно засилването на действията на ЕС за защита и възстановяване на световните гори. Финландското председателство работи по приемане заключения на Съвета по темата до края на 2019 г. По време на заседанието беше предоставена информация от ЕК относно среща на министрите на земеделието на страните от Г-20 (11-12 май 2019 г. Ниигата,) и информация от председателството относно резултатите и последващите действия във връзка със 17-о общо събрание на Международна организация по лозата и виното ( 19 юли 2019 г. Женева).

**4. Герман Питър Джар (ЕНП, Германия)** **е назначен за докладчик на Европейския парламент (ЕП) относно „стратегическите планове“ за ОСП след 2020 г.**  Докладчиците по другите две досиета остават същите като в предходния мандат на ЕП- Улрике Мюлер (Обновяване на Европа, Германия) относно Хоризонталния регламент и Ерик Андрю (Социалисти&Демократи, Франция) относно Регламента за общата организация на пазарите. До 19 септември 2019 г. все още не е взето решение от Председателският съвет на политическите групи на ЕП кога трите доклада (приети от Комисията по земеделие на ЕП през април 2018 г. ) за ОСП след 2020 г. ще влязат за обсъждане в пленарно заседание.

|  |  |
| --- | --- |
| *Още от ЕС и света* |  |

**5. Надеждите за постигане на споразумение до края на 2019 г. в Европейския съвет относно Многогодишната финансовата рамка (МФР) за периода 2021-2027 г. изглежда намаляват**, **се посочва в съобщение на агенция Европа от 16.09.2019 г.** Министрите отново са отбелязали различия в техните виждания по основните елементи на следващата МФР. Съветът по общи въпроси на ЕС проведе дебат в понеделник във връзка със следващите крайни срокове на МФР 2021-2027. Поради различията между държавите и несигурността за това как Обединеното кралство ще се оттегли от ЕС, планираният график за постигане на споразумение до края на 2019 г. между държавните и правителствените ръководители на ЕС изглежда много трудно изпълнимо. Европейският съвет на 17 и 18 октомври ще се фокусира върху МФР, но и върху Брекзит, което прави много трудно постигането на максимален напредък по МФР 2021-2027. Европейският съвет има за цел да сключи споразумение относно МФР 2021-2027 до края на 2019 г. Финландският министър по европейските въпроси Тити Туппурайнен припомни, че отговорът на държавите членки, както и проведените двустранните срещи с тях предоставя „взаимна полезна информация за приоритетите на двете страни“. Финландското председателство ще изготви документ, който да подпомогне председателя на Европейския съвет Доналд Туск в дискусията между лидерите на ЕС по време на Европейския съвет в Брюксел на 17 и 18 октомври. След този дебат в Европейския съвет, финландското председателство ще изготви нова версия на „преговорната кутия“ с цел да се подготвят следващите стъпки. Настоящата преговорна кутия е „актуален“ документ, насочен към улесняване на компромиса по МФР за 2021-2027 г. В четвъртък, на 12 септември, финландското председателство се срещна с новия екип от преговарящи в Европейския парламент по този въпрос. Финландският министър припомни, че Европейският парламент продължава да защитава общ размер от 1,3% от Брутния национален доход на двадесет и седемте държави-членки, в сравнение с 1.114%, представен от Комисията. Няколко държави от ЕС не желаят да надвишават ограничението от 1% от БНД след Брекзит. Според френския държавен секретар по европейските въпроси, „отправна точка“ не трябва да бъде общата сума на бюджета на ЕС или „числото след запетаята“, а по-скоро политиките, които трябва да се защитават и отново призова за запазване на текущото ниво на разходите за Обща селскостопанска политика (ОСП) и създаване на нови собствени ресурси за „осигуряване на екологичен преход“.

**6. Доклад на Комисията по земеделие в ЕП относно предложенията за реформа на ОСП рискува да върне назад някои от постиженията на политиката в областта на околната среда и климата, според документ, публикуван от Института за европейска политика в областта на околната среда (IEEP) на 9 септември 2019 г.** Документът от 65 страници, написан от Фаустин Бас-Дефоссес, главен анализатор на политиката на организацията и ръководител на програмата за земеделие и управление на земите и Стивън Мередит, старши анализатор на политиката, подчертават, че „голяма част“ от доклада съгласуван в Комисията по земеделие на ЕП, „е направен от изменения, които имат ограничен потенциал за увеличение на екологичните и климатичните резултати на ОСП “, защото те са„ или твърде неясни, или недостатъчно амбициозни “. Не се предлагат необходимите елементи, за да се превърнат предложенията на Европейската комисия от реторика, в конкретни действия. В много отношения предложенията в доклада рискуват да запазят статуквото, а в някои случаи, дори връщат към предишни постижения в областта на околната среда и климата. Бас-Дефосес подчертава, че „докладът на Комисията по земеделие подкрепя цялостната насока на предложенията на ЕК, като се стреми да запази статуквото с някои стъпки назад, които могат сериозно да подкопаят подобряването на околната среда и климата“. Бас-Дефосес изтъква, че докладът на Комисията по околна среда от друга страна, се стреми да надгражда предложенията на ЕК за да се направи необходимата и значителна промяна в начина, по който се проектират и предоставят субсидии на ЕС в държавите членки.